b"\n_START_ARTICLE_\nAnthony Kiedis\n_START_SECTION_\nOppvekst\n_START_PARAGRAPH_\nAnthony Kiedis er s\xc3\xb8nn av skuespiller John \xc2\xabBlackie Dammett\xc2\xbb Kiedis og Margaret \xc2\xabPeggy\xc2\xbb Idema, som ble skilt i 1965. Etter skilsmissen bodde Anthony hos moren og halvs\xc3\xb8sknene Julie, Jen og James i Paris Street i Grand Rapids (i n\xc3\xa6rheten av Michigansj\xc3\xb8en), f\xc3\xb8r han som elleve\xc3\xa5ring flyttet med faren til Los Angeles, California. Her gikk han p\xc3\xa5 Emerson Junior High og Fairfax High, og det var her han traff Micahel \xc2\xabFlea\xc2\xbb Balzary for f\xc3\xb8rste gang. _NEWLINE_Etter high school hadde han ogs\xc3\xa5 et kort opphold p\xc3\xa5 UCLA(University of California, Los Angeles). Kiedis hadde ingen interesse av \xc3\xa5 g\xc3\xa5 p\xc3\xa5 universitet, og dessuten tok narkotika stadig st\xc3\xb8rre plass av livet hans, s\xc3\xa5 han droppet ut og livn\xc3\xa6rte seg ved hjelp av ulike sm\xc3\xa5jobber.  _NEWLINE_Anthony Kiedis har, ved siden av den musikalske suksessen med Red Hot Chili Peppers, ogs\xc3\xa5 en lang periode med narkotikamisbruk bak seg. Det var hans egen far, John Kiedis, som introduserte han for narkotiske stoffer allerede som barn. Anthony Kiedis tok sin f\xc3\xb8rste joint sammen med faren i en alder av elleve \xc3\xa5r. Det var ogs\xc3\xa5 faren som trakk Anthony inn i seksualitetens verden, Anthony debuterte som tolv\xc3\xa5ring, sammen med farens dav\xc3\xa6rende kj\xc3\xa6reste. Dette var starten p\xc3\xa5 et utagerende sexliv, og Kiedis har uttalt at mye av inspirasjonen til Red Hot Chili Peppers' l\xc3\xa5ter har han f\xc3\xa5tt fra sex. _NEWLINE_Selv om han etter hvert hadde skapt sin egen karriere med Red Hot Chili Peppers, strebet han fortsatt etter \xc3\xa5 bli slik som faren, og han fors\xc3\xb8kte seg ogs\xc3\xa5 som filmskuespiller, men fikk bare noen sm\xc3\xa5 roller. Etter en heftig krangel br\xc3\xb8t han og faren kontakten, og de ble ikke forsonet f\xc3\xb8r flere \xc3\xa5r etterp\xc3\xa5.\n_START_SECTION_\nRed Hot Chili Peppers\n_START_PARAGRAPH_\nKiedis traff bandkollega Flea p\xc3\xa5 High School, og de ble raskt bestekompiser. En stund etterp\xc3\xa5 m\xc3\xb8tte de Hillel Slovak, og trioen var uatskillelig. Sammen med Jack Irons startet de bandet Tony Flow & The Miraculously Majestic Masters of Mayhem, forl\xc3\xb8pereren til Red Hot Chili Peppers. Etterhvert som karrieren skj\xc3\xb8t i v\xc3\xa6ret, oppstod det en karusell av musikk, suksess, jenter og dop, og s\xc3\xa6rlig Anthony ble selve modellen for et liv med \xe2\x80\x9dSex, Drugs and Rock\xe2\x80\x99n\xe2\x80\x99Roll\xe2\x80\x9d. Gitarist Hillel Slovak d\xc3\xb8de av en overdose heroin i 1988, og dette satte en st\xc3\xb8kk i Anthony. Anthony, som i likhet med Hillel var stoffmisbruker, bestemte seg for \xc3\xa5 ta seg sammen, og var nykter i fem \xc3\xa5r. I 1994 fikk han en visdomstann fjernet, og ble etter inngrepet avhengig av sterke smertestillende midler. De neste \xc3\xa5rene gikk han ut og inn av rehab, og kom seg etter hvert ut av narkotikamisbruket. Selv om Kiedis fra \xc3\xa5r 2000 har holdt seg unna b\xc3\xa5de narkotika, r\xc3\xb8yk og alkohol, mener han at han kan takke dop og alkohol for at han er der han er i dag, og at han ikke ville v\xc3\xa6rt den samme uten.\n_START_SECTION_\nPrivatliv\n_START_PARAGRAPH_\nAnthony Kiedis har ved siden av en rekke sv\xc3\xa6rt korte aff\xc3\xa6rer og one night stands, ogs\xc3\xa5 hatt noen langvarige forhold. P\xc3\xa5 midten av 1980-\xc3\xa5rene var han sammen med Jennifer Bruce, et forhold som visstnok skal ha preget Kiedis dypt. Senere fulgte flere forhold, Ione Skye, Claire Essex, Jaime Rishar og Yoahanna Logan har alle v\xc3\xa6rt Kiedis kj\xc3\xa6rester. Til hans mange ber\xc3\xb8mte kvinnelige bekjentskaper h\xc3\xb8rer ogs\xc3\xa5 Madonna, Nina Hagen, Sofia Coppola og Sin\xc3\xa9ad O'Connor til. Han hadde ogs\xc3\xa5 et kort forhold til den tyske supermodellen Heidi Klum. I dag lever han et rusfritt liv med yoga og han er veganer._NEWLINE_2. oktober 2007 fikk Kiedis sin f\xc3\xb8rste s\xc3\xb8nn, Everly Bear Kiedis, sammen med eks-kj\xc3\xa6resten Heather \xc2\xabNika\xc2\xbb Christie (f.1986). Paret gjorde det slutt i juni 2008._NEWLINE_I 2004 kom hans biografi, Scar Tissue, ut i USA og Storbritannia."